Gagnger kynning á hinum ýmsu iðngreinum fer fram í valáfanganum Iðn-vali í Grunnskólanum í Borgarnesi sem fram fer nú á haustönn skólans . Alls taka 18 nemendur í 9. og 10. bekk grunnskólans þátt í áfanganum sem stjórnað er af Önnu Dóru Ágústsdóttur smíðakennara . Að sögn Önnu Dóru er ýmislegt gert og prófað í Iðn-vali en meginmarkmið áfangans er að krakkarnir fái að kynnast fjölbreyttum vettvangi iðngreina , sem til dæmis skipa stóran sess í atvinnulífi á svæðinu . Endurvinnsla og endurnýting skipar einnig ríkan sess í áfanganum . „ Markmið með áfanganum er að krakkarnir kynnist fjölbreyttum kostum iðnnáms . Við erum til dæmis núna að vinna við að laga gömul húsgögn sem okkur hefur verið gefið og þurfa á viðhaldi að halda . Krakkarnir læra um leið hvað hægt er að gera með litlum tilkostnaði í krafti þekkingar á handbragði . Þau pússa , mála , búa til nýja íhluti , ef þá vantar í húsgögnin , og klæða jafnvel stólana í nýtt áklæði , “ segir Anna Dóra sem auglýsti eftir efni og gömlum húsgögnum í smáauglýsingum Skessuhorns í síðustu viku . „ Viðbrögðin létu ekki á sér standa og höfum við fengið átta stóla og tvö borð svo dæmi sé tekið . “ Sjá nánar í nýjasta tölublaði Skessuhorns sem kom út í gær .